timothydillan/balinese-cpt-corpus huggingface dataset:
Blibis (Dendrocygna javanica) inggih punika inggih punika wantah spesies bébék sané idup ring Subbenoa India miwah Asia kelod-kangin. Blibis wantah paksi nokturnal sané ngalih amah-amahan ri kala wengi, miwah prasida kacingakin ngambang ring danu miwah sawah. Ia prasida matinggah ring carang taruné miwah masebun ring taru sané bolong.

Deskripsi

Blibis punika mabulu soklat, miwah mabulu soklat tua ring jambul miwah kampidne. Cucuk miwah batisné mawarna kelau. Matané kaiterin olih bulu sané mawarna kuning. Blibis lumbrah makeber ngalompok, ia makeber alon alon nanging kepakan kampidné gelis sané ngaenag suara sekadi suara suir. Amah-amahan blibise punika marupa entik-entikan. Ritkala masa metaluh bliblis mrasidayang mataluh 6-12 wiji. Blbibis masebun ngagge padang ring sisin tukad utawi ring taru sané bolong. masan kawin bliblis inggih punika duk wulan Pébruari, Maret, Séptémber, November.

Distribusi miwah Genah Idup

Blibis prasida katemuin ring sajbag lahan basah dataran rendah ring Subbenoa India lan Asia kelod-kangin. Spesies puniki taler katemuin ring nusa-nusa ring daerah punika sekadi ring Andaman, Nicobar and Maladewa. Blibis taler katemuin ring kota-kota sekadi ring kokalta miwah goa, utamanyané ring sasih dingin. Seantukan genah idup blibis puniki limbak kirang langkung 1 miwah 10 yuta km², populasi blibis relatif rahayu inggih punika kalih yuta ngantos dwang dasa yuta diri. Blibis arang kaboros sawiréh dagingné ten jaen.

Pustaka

Buron
Paksi
Satua I Lacur inggih punika silih tunggil satua Bali. Wit satua niki tasih nenten kauningin.

Daging carita
Kacerita ring gumi Dahané ada koné anak cerik madan I Lacur. Ia mula anak kaliwat lacur pesan, nanging jemet megaé tur tusing taen jail tekén timpal. Ia nyak nulungin timpal ané kena baya tur sing taen nolak yen ada anak ané ngorin yé megae. Ia jemet pesan, né mawinan liu anaké ané olas miwah sayang tekén ia. Buiné ia duweg pesan, yen orin a cepok ia langsung bisa. Ento masih mawinan liu timpal-timpalné demen ngajakin ia mlali sawai-wai.

Sedek dina anu, ada koné layangan mémégat tur engsut di punya kayuné. I Lacur ajaké timpal-timpalné nguber layangané ento. Ditu I Klaleng, timpal I Lacuré ané taen mlegendahang I Lacur, menek ka punyan kayuné ento ngalih layangan. Tonden teked baduur, I Klaleng ulung. Ngaduh-ngaduh I Klaleng ngorang sakit. Mirib suba elung batisne. Ditu lantas I Lacur ngandong I Klaleng mulih ka umahne. Diapin jé I Klaleng taen mlegendahang dewekne, I Lacur nyak masih nulungin I Klaleng. Ditu Lantas I Klaleng nyuksemaang pesan parisolahné I Lacur.

Buin manine, I Lacur ka alasé ngalih don-donan lakar anggona jukut. Joh pesan ia nyeluksuk alasé ngalih don-donan. Sing kerasa suba makelo ia di tengah alase. Saget ia nepukin pondok melah pesan, pondoké ento kalintang asri. Meled kenehné I Lacur singgah ké pondoké ento. Mara ia tau ané nongos di pondoké ento Ki Dukuh Sakti. Kawastanin Ki Dukuh Sakti santuka dané wikan pesan ngubadin anak sakit tur masih duweg masastra. Ditu lantas I Lacur ajaka nongos di pondoké tur kaajahin maubad-ubadan tur masastra.

Makelo-kelo I Lacur nau pesan mondok di pondokné Ki Dukuh Sakti. Mula sangkaning panumaya, I Lacur énggal dadi midep nunas ajah tekén I Kaki Dukuh. Ia énggal nerima pelajahan ané kaajahin olih Ki Dukuh. Ento ulian I Lacur nak mula jemet tur rajin melajah. Tusing taen yé nungkas apa né kaajahin olih I Kaki Dukuh. Ento mawinan I Lacur énggal bisa ngubadin tur duweg masastra.

Disubané makelo mondok, saget ada orta Ida Raden Galuh Daha sungkan banget ring puri. Ditu lantas Dané Jero Dukuh mapica tamba tur ngandika apanga I Lacur ngaturang tambané ka puri tur nambanin Ida Raden Galuh. Laut mejalan I Lacur ka Puri Daha.

Gelisang cerita, sangkaning titah Hyang Widhi, dadi gelis Ida Raden Galuh kenak kadi jati mula. Makejang wong puriné lédang pisan. Pamuputné I Lacur kaicen paica marupa tanah carik, tegal muah umah pakarangan tur kaadegang dadi Manca Agung ring puri Daha. Sasukat ento I Lacur kagentosin adan madan I Subagia. Kéto suba upah anaké jemet tur rajin melajah. Sinah pungkuran bakal nemu bagia.

Pustaka

Lacur
Satua I Lara inggih punika silih tunggil satua Bali.

Daging carita
Ada koné anak cerik ubuh muani madan I Lara. Krana madan I Lara, baané ia kalaran pesan, uling cerik ubuh, kalaina mati ban mémé bapanne. Nyama sing ia ngelah, ia lekad padidiana. Uling cerik bena ngata-ngata awak, ngalihang awakné dedaaran saking rahayu. Bisa pesan ngulanin keneh anak, apin ngalap pitresnan pisagane, yadin nyama brayané di samping, di désa totonan, di kenehné apang pada lega, suka olas tekén ia, ngemang ngidih apa luir dedaaran ané asaksamaan. Ento krananné sapakon anak luih pisaga pada nyama brayané tekén ia, japin mapikolih prajani, japi tusing, sasida-sidaan baana nyalanin, krana di kenehné tan maren ngulati duriane, singnya ya enu pang makelo kuat idup, apang ada lakuna masubayan.

Kéto dogen abetné sai-sai ningkahang awak apan ia tau pesan tekén awakné lacur, suba buka adanné kalaran pesan, krana ia kaukina I Lara tekén pada timpalné di bebanjarané ditu. Maan dong kote!

Nah suba jani keto, I Lara kapah-kapah pesan nawang jumahne, pepesan ia di pisaga magarapan, dumulihné suba sanje dapetanga umahné suung, mapa peteng dingdeng, sepi litig, ludin sing madamar, kenken ja jeron dewané mungmung sajan. 'Nto nyen men, men sing ya gen mulih, legu tukung sing ada apa mentas, di natahne, luuné kadi bet, tekiné ngriung di natahe, tuara ja taen ada nyampatang. Umah makejang suba uug remeng berek, tuduh pacelempong. Adegané seng songgeng matrayuhan, sanggahné pada ulung patladtad, ada nyumprit, bebataranné makejang suba tumbuhin padang paku-paku, pada saling parobin. Ngelah ya meten abungkul suba berek, raabné suba telah, enu tulang-tulangné dogen makitan, nanging suba pada berek.

Nah keto liu pesan yan tuturang karusakanyanne. Apa buin paonne, suba kanti buu pesan uug maglaturan, bungut paoné umahin kulik-kulik, tuara taen mancung api, iwasin gebehné tuh dengkal, tusing misi yeh nyang asleetan, kadi rasa inem semut tusing ada. Di kenken oonan atiné teja jeg medem ya melingkuh, geris-geris yapules, tusing ya buin mangitungang apa, di kenkenné seger atiné satekedné jumah magrayapan ya nyemak sampat kakekelud nyampat mideh makedas-kedas, nyapuin bale pedem.

Pustaka

Lara
Satua Lutung tekén Kambing inggih punika silih tunggil satua Bali.

Daging carita
Critayang I Lutung malali-lali di sisin alasé tepukina I kambing sedek medem betén kayuné ngrembun. I Lutung munyiné manis nyapatin, "Yéh sedeng melaha I Kambing dini. Jalan mesekaa ngae abian kacang lindung. Manian apa ada pupunin!"

I Kambing nyautin dabdab,

"Kenken baan nabdabang apang nyak manut paedumané? Mani puan apang eda ngranayang rebat matimpal".

I Lutung munyinne getar nyauitin,

"Kene ento kambing, saluir edon iba ane ngelahang, sekancan buah wake ane muponin. Asing ané lenyok tekén subaya apang tusing nepukin rahayu".

I Kambing manggutan sarwi ngomong, "Nah waké ané nyadia nginutin munyin ibané".

Suba pragat subayané ajak dadua, lantas ngawitin ngaé abian. I kambing ngedéng ténggala, I Lutung ngatehang uli duri. I Kambing tundune telah kapecutin, kanti balan-balan pajlantah, sasubané lanyah ajaka dadua seleg mamula kacang.

Critayang jani suba mentik melah kacangé, sabilang medon amaha baan I Kambing, "Bah yén kené undukné pocol makaronan ngajak I Kambing? Buin pidan kacangé lakar mabuah? Makejang doné liglig amah kambing".

Pustaka

Lutung tekén Kambing
Rasé (Viverricula malaccensis) inggih punika wantah lubak. Beburon puniki malalar ring sajebag Asia kelod-kangin miwah asia delod. Buron puniki wantah satu-satunya angga marga Viverricula.

Ciri
Rasé agengné sedeng, dawe tendas miwah awakné inggih punika 540–630 mm miwah dawe ikuhné 300–430 mm. Ikuh rasé mawarna poleng miwah wénten 6-9 bungkung sané mawarné selem miwah petak, naging tuktuk ikuné setata mawarné petak. Batisné bawak kirang langkung 85–100 mm. Abot rasé antara 2–4 kg.

Agihan
Rasé malalar linggah minakadi ring India, Sri lanka, Myanmar, Thailand, Vietnam, Cina delod miwah tengah, Hong Kong, sebagian besar Laos, Kamboja, dan Aceh. Taler kauningang ring Nepal, Bhutan, Bangladesh, Semenanjung Malaya, Sumatra, Jawa dan Bali, nanging ten wénten kecek status kawéntenan rasé drika dewasené mangkin. Kawéntenan rasé ring Singapura mangkin ten sinah. Rasé diintroduksi ke Madagaskar.

Ekologi miwah Parilaksana
Rasé idup ring sekancan soroh alas minakadi alas gugur, alas gadang, alas tiing, padang rumput, miwah sisin tukad. Ia idung ring song-song tanah, ring sor watu, miwah ring betbetan. Rasé ngalih amah duk wengi utawi nokturnal, miwah majalan ring tanah utawi (terestrial). Rasé ngamah sekancan beburon alit minakadi bikul, paksi, lelipi, woh-wohan, akah, gumatat gumitit, miwah bangken beburon. Diasapunapiné rasé taler ngamaling ubuh-ubuhan kramene. Rasé lua memanakan pat utawi limang ukud. Rasé mresidayang idup ngantos kutus utawi sia tiban.

Konservasi
Rasé kaboros seantukan kaanggeh hama ternak, ia taler kaboros seantukan kaanggén lengis miik sané kawastanin dedes, jebat, atau kesturi. Yadian asapunika rasé nenten kelang sawiréh genah idupné beragam, miwah ia nyidayang beradaptasi ring sawah miwah désa.

Pustaka

Buron
Mamalia
Museum subak inggih punika silih tunggil museum sané wénten ring Bali. Museum Subak madaging informasi indik sistem irigasi utawi pengairan sawah tradisional Bali sané mawasta subak. Museum puniki wénten ring Kota Tabanan, Provinsi Bali. Museum Subak ngwedar indik sistem subak ring Bali sané madasar Tri Hita Karana. Tri Hita Karana inggih punika tatiga konsep sané prasida ngawinang bagia utawi kerta raharja ring sekala miwah niskala.

Sejarah
Museum Subak kawangun olih I Gusti Ketut Kalér ring tanggal 17 Agustus 1975. Tatujon I Gusti Ketut Kalér ngwangun museum puniki mangda prasida nglestariang sistem Subak tur prasida dados silih tunggil warisan budaya bangsa Indonésiané, Sistem subak sampun wénten ring Bali ri tatkala masa Bali Kuno kirang langkung abad ka-11 tur ngantos mangkin krama Baliné tetep nganggén sistem subak puniki. Ring Oktober 1981, Museum Subak karesmiang olih Gubernur Bali, sané ri tatkala punika Prof. Ida Bagus Mantra. Koléksi museum puniki inggih punika alat-alat pertanian tradisional sané sasai kaanggén olih krama Baliné.

Bangunan
Museum puniki kakepah dados kakalih inggih punika museum induk miwah komplek museum. Museum induk kakepah malih dados kakalih inggih punika gedung utama sané kaanggén pusat informasi miwah gedung pameran, ruang audio-visual, ruang malajah, perpustakaan, kantor, miwah miniatur sistem irigasi subak. Taler komplek museum sané marupa sawah-sawah sané nganggén sistem subak. Ring makakalih gedung punika, prasida kacingak alat-alat tradisional Bali tur proses pengolahan sawah saking awal ngantos puput.

Pustaka

Museum Indonésia
Museum Bali
Museum
Museum T. B. Silalahi Center inggih punika silih tunggil museum sané wénten ring Sumatra Utara. Museum puniki marupa museum pararagan sané wénten ring Jl. Pagar Batu No. 88 (eks. Pabrik Aeroz), Désa Silalahi, Kecamatan Baligé, Kabupatén Toba Samosir, Provinsi Sumatra Utara.

Sejarah
Museum T.B. Silalahi inggih punika yayasan nirlaba sané kawangun olih Letjen TNI (Purn) Dr. Tiopan Bernhard Silalahi (T.B. Silalahi). Yayasan puniki kawangun manut ring akta nomor 10 tanggal 7 Agustus 2006 miwah akta nomor 7 tanggal 8 Januari 2007. Tatujon museum puniki kawangun inggih punika nglestariang budaya Batak tur ngwangun karakter krama Batak. Museum puniki kawangun mangda prasida memotivasi bajang-bajangé nglestariang budaya Batak. Museum puniki madaging pengalaman T.B. Silalahi saking alit sané makarya ngangon kebo ngantos prasida dados Jenderal.

Koléksi
Museum puniki marupa jejak langkah T.B. Silalahi sané kawastanin ruang motivasi. Museum puniki madaging koléksi pararagan saking T.B. Silalahi, makadi pakaian dinas, bintang jasa, tanda kehormatan. kendaraan pribadi dan dinas, senjata sané naenin kaanggén olih T.B. Silalahi, miwah kenang-kenang saking dura negara sané kaicénin ka Bapak T. B. Silalahi. Ring museum puniki wénten ruangan sané nyritayang sejarah hidup T.B. Silalahi tur perjalanan karirnyané. Tiosan punika, wénten benda pararagan sané marupa seragam miwah pangkat ri tatkala ring kemiliteran, ijazah, pakaian ri tatkala dados menteri, mobil dinas ri tatkala dados Menpan ring Kabinet Pembangunan VI, miwah sané tiosan.

Pustaka

Museum Indonésia
Museum
Museum Le Mayeur inggih punika silih tunggil museum sané wénten ring Bali. Museum puniki wénten ring pasisi pantai Sanur, kelurahan Sanur, Kecamatan Denpasar Selatan, Kota Denpasar Bali. Sadurungnyané museum puniki marupa pondok sané kaanggén tempat tinggal olih sang sané madué tur kaanggén nglukis. Druwén museum puniki inggih punika Andrien Jean Le Mayeur De Merpres. Museum puniki madaging lukisan-lukisan druwén Le Mayeur tur mangkin kaanggén objek wisata.

Sejarah
Wastan museum puniki kaambil saking wastan sang sané ngwangun inggih punika Andrien Jean Le Mayeur De Merpres, pelukis saking Belgia sané embas tanggal 9 Pebruari 1880 ring Ixelles, Brussel. Le Mayeur inggih punika pelukis sané keliling dura nagara tur neked ring Bali warsa 1932 nganggén kapal laut. Ring Dénpasar, Le Mayeur kacunduk sareng Ni Nyoman Pollok, pragina Legong sané embas ring 3 Maret 1917. Ring warsa 1933, Ni Nyoman Pollok kaanggén modél paméran lukisan ring Singapore. Ring warsa 1935, Le Mayeur marabian sareng Ni Nyoman Pollok nganggén upacara pawiwahan adat Bali.

Koléksi
Museum puniki madaging 88 lukisan inggih punika 28 lukisan media kanvas, 25 lukisan hardboard, 22 lukisan bagor miwah wénten sané nganggén média triplék taler kertas. Téma lukisan Le Mayeur inggih punika anak luh Bali sané nénten nganggén kelambi tur Ni Pollok kanggén modél utamané. Tiosan punika, Le Mayeur seneng nglukis tema budaya miwah kelangwan alam Bali.

Tiosan madaging lukisan, ring museum puniki wénten benda-benda peninggalan Le Mayeur makadi meja maukir, lemari, tempat pasirepan, kasur lemari, keramik, jambangan bunga, togog, guci miwah buku-buku Le Mayeur. Ring dajan gedung museum puniki kawangun monumen marupa togog apasang suami istri Le Mayuer – Ni Pollok.

Pustaka

Pranala jaba

Museum
Museum Bali
Museum Indonésia
Wantilan inggih punika balé sané kaanggén genah makumpul krama sané akéh. Wantilan wantah bale sané pinih ageng ring Arsitektur tradisional Bali. Wantilan inggih punika wangunan Balé sané nenten madué tembok miwah madué raab tumpang. Sekadi wangunan publik, wantilah katah kawangun ring perempatan agung utawi catus pata sané kaanggén genah sekancan aktivitas sekadi genah sangkeb utawi genah bebalihan. Wantilan taler kawangun ring pura sané kaanggén genah upacara sekadi tabuh rah.

Wentuk
Wantilan wantah Bale sané ageng sané kawangun ring bataran miwah madué raab matumpang kalih utawi tiga. Ring wantilan sané kuna raab katah kagisi oleh papat saka inti ring tengah miwah roras utawi duang dasa saka ngalilingin saka punika. Dewase né mangkin akeh wantilan sané kawangun ngagge beton bertulang miwah nénten perlu saka ring tengah wangunan. Raab wantilan katah matumpang kalih utawi tiga, raab-raab punika madué jarak sané kaagen genah sinar ngaranjing miwah kaagen ventilasai udara panes. Raab wantilan ketah melakar saking genteng utawi ngage ambengan.

Bataran wantilan ketah asah miwah madué kalangan ring ajeng sané kaangen gelah gamelan, tetarian miwah bebalihan. Wenten taler wantilan sané madué kalangan ring tengah wangunan. Wantilan sekadi puniki lumrah kaangen genah metajen utawi tabuh rah. Wantilan ring pura kawangun ring Jaba tengah utawi jaba sisi.

Pustaka

Wangunan
Budaya Bali
Budaya
Arsitektur Bali
Candi bentar inggih punika gapura sané kabelah kalih sané kegenahin ring pemedal pura, puri utawi setra. Candi bentar nenten madué raab miwah wantah kasambung antuk undagan ring sornyane. Candi bentar katah ketemuin ring Jawa, Bali, miwah Lombok.

Wentuk
Wentuk candi bentar inggih punika marupa candi sané kabelah kekalih sané ngawentuk wangunan simetri. Wentuk bagian duuran candi bentar inggih punika maundag miwah ketah madué ukiran pepatran miwah kekarangan. Bagian tengah tengah candi bentar setata polos tan madué ukiran, sekadi wangunan sané kabelah.

Candi bentar kawangun ngangge makudang-kudang style inggih punika bata barak sekadi ring candi-candi majapahit sané prasida katemuin ring Cirebon, Demak, kudus miwah kasultanan Mataram, maplester sekadi ring puri kaibon, banten miwah ring kota surakarta miwah jogjakarta, Lan sané maukir sekadi sané katemuin ring pura miwah puri-puri ring Bali.

Dumun candi bentar kawangun nenten madué pintu, nanging dewase né mangkin akeh katemuin candi bentar sané madué gerbang sané malakar antuk wesi.

Genah
Ring puri miwah pura-pura ring Bali candi bentar kanggén dados wates Jaba sisi (Nista mandala) miwah jaba tengah (Madya mandala), miwah Kori agung utawi paduraksa kaanggén wetes jaba tengah miwah Jeroan (Utama Mandala). Ring pura-pura ring Bali Candi bentar kaanggen genah masolah tetarian miwah bebalihan, pragina pacang ngranjing saking jaba tengah miwah masolah ring ajeng candi bentar.

Pustaka

Wangunan
Budaya
Arsitektur Bali
Satua Pan Tuung Kuning tekén Mén Tuung Kuning inggih punika silih tunggil satua Bali.

Daging carita
Ada tuturan satua Pan Tuung Kuning tekén Mén Tuung Kuning. Pan Tuung Kuning anteng pesan mabianan ajaka kurenanné.

Kacerita pabianané Pan Tuung Kuning karusuhin baan bikul. Ané ngrusuhin, bikul kadadén rabi Mantri Koripan. Déning sai-sai pabianané Pan Tuung Kuning karusuhin, ngomong lantas Mén Tuung Kuning. "Bapanné-Bapanné, jalan ja kenain jeet ané ngrusuhin pabiananné, lan!"

"Jalan!" kéto abetné ané muani. Makena lantas ia jeet di pabiananné.

Kacerita teka lantas I Bikul nglincak di pabianan Pan Tuung Kuning ngalih tuung, keséla muah ané lén-lénan. Dadi kena jeet koné lantas I Bikul.

Pan Tuung Kuning nelokin jeetné ka bianné, depanga lantas I Bikul kena jeet suba mati. Bikulé ento mamua jlema, mawak bikul. Embusa koné bikulé ento tur entunganga di padang-padangé.

Kacerita koné jani Mantri Koripan. Déning suba makatelun rabin idané tuara rauh, lantas Ida ngrereh mailehan. Panggihin Ida lantas bangkén bikul maan kena jeet, nanging tusing uningina ento kadadén rabin idané. Déning kanti makelo Ida mailehan ngrereh rabin idané masih tusing panggihin Ida, lantas Ida mantuk. Disubané Ida rauh di puri, matakén lantas okan idané. "Aji aji, dija nika i biang?"

Masaur lantas ajin idané, "béh cening, biang ceningé anak luas i telun, kayang jani tondén teka. Aji suba ja ngalih mailehan nanging tusing tepuk."

Mara kéto pangandikan ajiné, lunga lantas Raden Galuh ngrereh biangé.

Tan kacerita pamargin Radén Galuh, kapanggihin lantas bangkén bikulé. Déning uningin Ida bikulé ento kadanén biangé, ditu lantas Ida nangis sambilanga Ida ngendingin biangné. Mara biang séda kutanga di padang-padang, mara i guru upahanga gong gambang. Begbeg kéto dogén gegendingan idané. Suba jani sanja mantuk koné Radén Galuh. Mara Ida rauh di puri takénina lantas tekén ajin idané, "Cening Galuh kenapa dadi bengul mara teka? Matur Radén Galuh,"tiang ngrereh danyuh, laut encehina baan semuté."

Kacerita buin maniné buin koné Radén Galuh nelokin layon biangné, masih gendingin Ida dogén. Nyanjaang mara koné Ida mantuk, neked Ida di puri, buin takénina tekén ajin idané. Masih kéto pasaur idané. Aturanga encehin semut.

Buin maniné buin koné Radén Galuh kemo mangelingin layon biangné. Sawiréh sering ilang uli di puri, laut intipa tekén ajin idané. Nget cingakin Ida okané nangis sambilanga magendingan. Déning kéto kapaekin lantas okané, lantas takénin Ida. Masaur okané, "puniki sampun i biang, Aji!"

"Béh cening, aji tusing pesan inget tekén biangé. Nah jani déning suba sanja, jalan cening mulih!" Déning pang pang kuda-kuda kanti ajakin okané mantuk tusing kayun, lantas Ida ngalahin budal. Buin maniné mara delokina Ida kema, dapetang Ida okané suba séda. Ditu lantas nagis Ida Mantri Koripan. Layon rabin kalih okané, lantas kaajak mantuk tur lantas kaplebonan.

Pustaka

Pan Tuung Kuning tekén Mén Tuung Kuning
Satua Getap inggih punika silih tunggil satua Bali.

Daging carita
Ada anak muani bajang madan I Getap. Sangkan ia adanina I Getap, tuah saja ia jelema getap pisan. Kenehné jeg setata takut dogén diastun tusing karuan apa ané ngranayang ia takut. Cara dugas dua bulan, I Getap tundéna ngabut keladi tekén méméné di tegalné. Sengap paling I Getap ngentasin rurung tegalé sepi, merasa ia ada anak nutugin. Sedek ia majalan, I Getap ngadek bo pengit pisan. Tusing tawanga ada bangké bikul di tengah padangé bet. I Getap prajani ngengap kipekané mirib akéh ada bangké jelema ditu. Sedeng paling, nadak sara ada pongpongan nyuh ulung macepug di sisiné I Getap majujuk. Jeg nyak cara punggelan sirah matané nelik. Tan kadi-kadi kesiab bayuné I Getap, kantas malaib muntag-mantig pati kaplug. Buung I Getap ngalih keladi, payu maan munyi uli méméné.

Kacarita jani suba masan padi kuning, liu anaké magaé di carik pada ngulah kedis. Kéto masih bapané I Getap milu ngulah kedis di carikné. Dueg pisan bapané I Getap ngaé lalakut utawi patakut kedis. Lalakuté ento malakar aji bungselan sumi makaput aji kain putih. Lalakuté ento gantunga di muncuk papah tubuhé ané enu éndép. Papahé ento masih kategul baan tali maembatan nuju rangon utawi kubuné. Dadina yéning tali di rangoné kakedeng, sinah lalakuté ané magantung di papahé lakar maangkaban.

"Béh... jeg nyak cara pocongan kecag-kecog maangkaban". Liu anaké demen ningalin lalakut bapané I Getap.

Dinané ento, I Getap di jumah padidiana, mémé bapané di carik ngulah kedis uli semengan nganti sanja mara mulih. I Getap uli tuni suba ngiah-ngiuh di jumahné padidiana. Dengak-dengok ia uli jumaan ngiwasin apaké tusing ada anak teka. Barané teka jeg aéng gobané! I Getap lantas ngancing jelanan umahné. Di tengah kamaré ia bungkut masaput. Kénkén ja kenehné adi marasa uli betén baléné ada anak magoba aéng bokné magambahan. Peluh pidit I Getap ngénggalang makecog uli baléné lantas malaib pesu. I Getap lantas malaib nuju carikné ngalih mémé bapané. Sedek benceng ia malaib di pundukané jeg ada kain putih merupa pocong maangkaban. I Getap kesiab makraikan geleh tur takut. Awakné lemet lantas ngaluluk di pundukané tur bah mapangsegan di tengah padiné. Bapané I Getap ningeh munyi jelema labuh lantas nyagjagin. Tepukina pianakné pelung gobané ulian kesiab miwah takut. Prajani répot bapané ngedétin I Getap abana ka kubuné. Ditu I Getap mategtegan. Suba luung bayuné mara matakon bapané nguda dadi kéné unduk pianakné. I Getap lantas nuturang unduké, ia takut di jumah jeg mara ka cariké buin patakut pocong putih. Jengah pisan mémé bapané I Getap madingehang.

“Kéné suba cai dadi jelema kaliwat getap. Ngudiang ngénkén, dini-ditu pragat takut. Buin pidan cai dadi jelema berhasil yéning pragat takut. Lamun suba i raga ada di rurungé beneh, apa sih katakutin?”

Bengong dogén I Getap mara maan munyi uli bapané. Mula saja, i raga perlu ngelah wanén yéning malaksana. Wanéné ento masih makada i raga berhasil. Sakéwala ingetang i raga wanén patut madasar ulian beneh utawi dharma.

Pustaka

Getap